Του Παναγιώτη Στάθη

Μετά απο ακροαματική διαδικασία σχεδόν 2 χρόνων το τριμελές εφετείο κακουργημάτων της Αθήνας ρίχνει αυλαία στην πολύκροτη υπόθεση Energa-Hellas Power, κηρύσσοντας ενόχους τους βασικούς πρωταγωνιστές της υπόθεσης.

Συγκεκριμένα, το δικαστήριο κήρυξε ένοχους τους Βασίλη Μηλιώνη και Άρη Φλώρο οι οποίοι, σύμφωνα με το παραπεμπτικό βούλευμα, ως εκπρόσωποι των δύο εταιριών παροχής ηλεκτρικής ενέργειας, ενώ εισέπρατταν από τους πελάτες τους τον ειδικό φόρο κατανάλωσης ηλεκτρικής ενέργειας και το τέλος ακίνητης περιουσίας, γνωστό τότε ως ΕΕΤΗΔΕ, δεν κατέβαλαν τα χρήματα, ως όφειλαν, στα κρατικά ταμεία με αποτέλεσμα να ζημιώσουν το δημόσιο.

Το δικαστήριο έκρινε ενόχους τους Νικ. Δεκόλη και Άρη Φλώρο για το αδίκημα της συναυτουργίας στην κακουργηματική υπεξαίρεση με την επιβαρυντική διάταξη περί καταχραστών του Δημοσίου (Ν. 1608/50), τον Βασίλη Μηλιώνη για απλή συνέργεια σε αυτή και τους Αχ. Φλώρο και Στεφ. Σαφιάκα για άμεση συνέργεια.

Τα εκατομμύρια

Για το αδίκημα της λαθρεμπορίας ένοχος κρίθηκε μεταξύ άλλων, ο Άρης Φλώρος, ενώ για την πράξη του ξεπλύματος βρώμικου χρήματος ένοχοι κρίθηκαν οι Άρης Φλώρος, Στ. Σιαφάκας και Νικ. Δεκόλης. Οκτώ από τους συνολικά 19 κατηγορούμενους απαλλάχθηκαν από κάθε κατηγορία. Σημαντικό σκέλος της υπόθεσης αφορά στο γεγονός ότι οι κατηγορούμενοι έχουν δηλώσει την πρόθεση να επιστρέψουν ένα μεγάλο ποσό στο δημόσιο ταμείο και αυτή την ώρα αναμένεται η απόφαση επί του αιτήματος της επιστροφής συνολικά 83 εκατ. ευρώ από τους κατηγορούμενους.

Αξίζει να σημειωθεί ότι η εισαγγελέας της έδρας έχει ζητήσει την απόρριψη του αιτήματος αναφορικά με το σκέλος της υπεξαίρεσης ως νόμου αβάσιμο ενώ ζήτησε να εφαρμοστεί μόνο για την πράξη της λαθρεμπορίας.

Στη συνέχεια το δικαστήριο θα αποφασίσει επί των ποινών.